‘Miji Gbɛ lɛ, Anɔkwale lɛ, kɛ Wala Lɛ’ ( Yohane 14) | Yesu Wala Shihilɛ\nYESU MIIYA EYASAA HE KO ETO\nEWO ESƐƐNYIƐLƆI LƐ SHI AKƐ AMƐBAANÁ YELIKƐBUALƆ KO\nTSƐ LƐ DA FE YESU\nBe ni Yesu kɛ bɔfoi lɛ gbe kaimɔ niyeli lɛ naa ní amɛyɔɔ ŋwɛitsu lɛ mli lolo lɛ, ewo amɛ hewalɛ akɛ: “Nyɛkayea nyɛtsui. Nyɛjiea hemɔkɛyeli kpo yɛ Nyɔŋmɔ mli; nyɛjiea hemɔkɛyeli kpo yɛ mi hu mimli.”​—Yohane 13:36; 14:1.\nYesu hã bɔfoi anɔkwafoi lɛ le nɔ hewɔ ni esaaa akɛ amɛyeɔ amɛtsui akɛ ebaashi amɛ lɛ, ekɛɛ: “Shihilɛhei pii yɛ mi-Tsɛ we lɛ. . . . Kɛ́ mitee ni miyasaa he ko mito nyɛ lɛ, maba ekoŋŋ ni mabaŋɔ nyɛ kɛya mishĩa, koni he ni miyɔɔ lɛ, nyɛ hu nyɛhi jɛmɛ.” Kɛ̃lɛ, bɔfoi lɛ leee akɛ eewie ŋwɛi ni ebaaya lɛ he. Toma bi lɛ akɛ: “Nuŋtsɔ, wɔleee he ni oyaa. Te feɔ tɛŋŋ ni wɔleɔ gbɛ lɛ?”​—Yohane 14:2-5.\nYesu hã hetoo akɛ: “Miji gbɛ lɛ kɛ anɔkwale lɛ kɛ wala lɛ.” Mɔ ko nyɛŋ abote Yesu Tsɛ lɛ we ni yɔɔ ŋwɛi lɛ ja ekpɛlɛ Yesu kɛ etsɔɔmɔi lɛ anɔ ní ehi shi tamɔ bɔ ni ehi shi lɛ. Yesu kɛɛ akɛ: “Mɔ ko mɔ ko baaa Tsɛ lɛ ŋɔɔ akɛ ja etsɔ minɔ.”​—Yohane 14:6.\nNo mli lɛ Filipo miibo lɛ toi jogbaŋŋ, no hewɔ lɛ ebi lɛ akɛ: “Nuŋtsɔ, tsɔɔmɔ wɔ Tsɛ lɛ, ni no fa hã wɔ.” Eeenyɛ efee akɛ Filipo miitao ena Nyɔŋmɔ he ninaa, tamɔ ninaai ni Mose, Elia, kɛ Yesaia na lɛ. Kɛ̃lɛ, bɔfoi lɛ yɛ nɔ ko ni fe nakai ninai lɛ. Yesu hã enɛ fee faŋŋ, ekɛɛ akɛ: “Kɛjɛ jeeŋmɔ ni mikɛ nyɛ yɔɔ nɛɛ, oleko mi lolo, Filipo? Mɔ fɛɛ mɔ ni ena mi lɛ ena Tsɛ lɛ hu.” Yesu jie Tsɛ lɛ sui lɛ akpo jogbaŋŋ kɛmɔ shi; no hewɔ lɛ, akɛni Yesu kɛ kaselɔi lɛ yɛ ni amɛmiina bɔ ni efeɔ enii ehãa hewɔ lɛ, etamɔ nɔ ni amɛmiina Tsɛ lɛ nɔŋŋ. Anɔkwa, Tsɛ lɛ da fe Bi lɛ, ejaakɛ Yesu fee lɛ faŋŋ akɛ: “Nibii ni mikɛɔ nyɛ lɛ, jeee mi diɛŋtsɛ miyiŋ mitoɔ miwieɔ.” (Yohane 14:8-10) Bɔfoi lɛ na akɛ Yesu miima nɔ mi akɛ enitsɔɔmɔi lɛ fɛɛ jɛ e-Tsɛ lɛ ŋɔɔ.\nYesu bɔfoi lɛ ena ni etsu naakpɛɛ nitsumɔi, ni amɛnu ni eeshiɛ Nyɔŋmɔ Maŋtsɛyeli lɛ he sane kpakpa lɛ. Agbɛnɛ lɛ eekɛɛ amɛ akɛ: “Mɔ fɛɛ mɔ ni jieɔ hemɔkɛyeli kpo yɛ mimli lɛ, ebaatsu nitsumɔi ni mitsuɔ lɛ hu; ni ebaatsu nitsumɔi ni fe nomɛi.” (Yohane 14:12) Yesu ekɛɛɛ akɛ amɛbaafee naakpɛɛ nibii ni fe enɔ lɛ. Moŋ lɛ, amɛbaatsu sɔɔmɔ nitsumɔ lɛ be kplaŋŋ, amɛbaashiɛ yɛ maji babaoo nɔ, ni amɛbaashiɛ amɛhã mɛi babaoo hu fe lɛ.\nYesu shiŋ amɛ efolo, ejaakɛ ewo amɛ shi akɛ: “Kɛ́ nyɛbi nɔ ko yɛ migbɛ́i mli lɛ, mafee.” Ekɛfata he akɛ: “Mabi Tsɛ lɛ ni ebaahã nyɛ yelikɛbualɔ kroko ni ekɛ nyɛ ahi shi kɛya naanɔ, anɔkwale lɛ mumɔ lɛ.” (Yohane 14:14, 16, 17) Ema nɔ aduatsɔ ehã amɛ akɛ amɛbaaná yelikɛbualɔ kroko ni ji mumɔ krɔŋkrɔŋ lɛ. Enɛ ba mli yɛ Pentekoste gbi lɛ nɔ.\nYesu kɛɛ akɛ: “Eshwɛ fioo ni je lɛ enaŋ mi dɔŋŋ, shi nyɛ lɛ nyɛbaana mi, ejaakɛ mihiɛ kã ni nyɛ hu nyɛhiɛ baakã.” (Yohane 14:19) Kɛ́ atee Yesu shi lɛ, ebaajie ehe kpo etsɔɔ amɛ yɛ heloo mli, ni yɛ sɛɛ mli lɛ, ebaatee amɛshi akɛ mumɔŋ bɔɔ nii koni amɛkɛ lɛ ahi ŋwɛi.\nAgbɛnɛ Yesu hã anɔkwale ko fee faŋŋ, ekɛɛ akɛ: “Mɔ fɛɛ mɔ ni yɔɔ mikitãi lɛ ni eyeɔ nɔ lɛ, lɛ ji mɔ ni sumɔɔ mi. Ni mɔ fɛɛ mɔ ni sumɔɔ mi lɛ, mi-Tsɛ baasumɔ lɛ, ni mi hu masumɔ lɛ ni majie mihe shi faŋŋ matsɔɔ lɛ.” Kɛkɛ ni bɔfo Yuda ni atsɛɔ lɛ hu akɛ Tadeo lɛ bi lɛ akɛ: “Nuŋtsɔ, mɛni eba hewɔ ni oto oyiŋ akɛ obaajie ohe shi faŋŋ otsɔɔ wɔ, shi jeee je lɛ?” Yesu to he hã lɛ akɛ: “Kɛ́ mɔ ko sumɔɔ mi lɛ, ebaaye miwiemɔ lɛ nɔ, ni mi-Tsɛ baasumɔ lɛ . . . Mɔ fɛɛ mɔ ni sumɔɔɔ mi lɛ, eyeee miwiemɔi lɛ anɔ.” (Yohane 14:21-24) Yesu sɛɛnyiɛlɔi lɛ kpɛlɛɔ enɔ akɛ lɛ ji gbɛ lɛ, anɔkwale lɛ, kɛ wala lɛ, shi je lɛ ekpɛlɛɛɛ enɔ nakai.\nYesu miiya ŋwɛi, no hewɔ lɛ te ekaselɔi lɛ aaafee tɛŋŋ akai nibii fɛɛ ni etsɔɔ amɛ lɛ? Yesu tsɔɔ mli akɛ: “Shi yelikɛbualɔ lɛ, mumɔ krɔŋkrɔŋ lɛ, ni Tsɛ lɛ baatsu yɛ migbɛ́i mli lɛ, lɛ ebaatsɔɔ nyɛ nibii fɛɛ ni ebaahã nyɛkai nibii fɛɛ ni mikɛɛ nyɛ lɛ.” Bɔfoi lɛ ena akɛ mumɔ krɔŋkrɔŋ lɛ yɛ hewalɛ waa, no hewɔ lɛ shiwoo nɛɛ shɛje amɛmii. Yesu kɛfata he akɛ: “Miishi toiŋjɔlɛ miihã nyɛ; miihã nyɛ mitoiŋjɔlɛ lɛ. . . . Nyɛkayea nyɛtsui ni asaŋ nyɛtsui akafãa.” (Yohane 14:26, 27) Akɛni Yesu Tsɛ lɛ baatsɔɔ kaselɔi lɛ gbɛ ni ebaabu amɛhe hewɔ lɛ, esaaa akɛ amɛyeɔ amɛtsui.\nEtsɛŋ ni amɛbaana bɔ ni Nyɔŋmɔ baabu amɛhe lɛ faŋŋ. Yesu kɛɛ akɛ: “Je lɛ nɔyelɔ lɛ miiba, ni ebɛ hewalɛ ko yɛ minɔ.” (Yohane 14:30) Abonsam nyɛ ebote Yuda mli ni ená enɔ hewalɛ. Shi Yesu bɛ gbɔjɔmɔ ko kwraa ní Satan baanyɛ ekɛtsu nii ni ehã ete shi ewo Nyɔŋmɔ. Asaŋ, Abonsam nyɛŋ atsĩ Yesu naa ni akatee lɛ shi. Mɛni hewɔ? Yesu kɛɛ akɛ: “Miifee bɔ pɛ ni Tsɛ lɛ ewo mi kitã akɛ mifee lɛ.” Eyɛ nɔmimaa akɛ e-Tsɛ lɛ baatee lɛ shi.​—Yohane 14:31.\nNɛgbɛ Yesu yaa, ni mɛɛ nɔmimaa ekɛhã Toma yɛ bɔ ni eeefee ele gbɛ lɛ he?\nMɛni ekolɛ Filipo taoɔ ni Yesu ahã amɛna?\nMɛɛ gbɛ nɔ Yesu sɛɛnyiɛlɔi lɛ baatsu nitsumɔi ni fe enɔ lɛ yɛ?\nMɛni hewɔ kɛɛmɔ ni Yesu kɛɛ akɛ Tsɛ lɛ da fe lɛ lɛ shɛjeɔ mɔ mii lɛ?